THAI แจงรัฐฯเหมาลำไปฮาวายเหมาะสม-ย้ำชัดเก็บเงินตามจริง
THAI ออกโรงแจงปมเที่ยวบินเช่าเหมาลำไปฮาวาย ยันค่าใช้จ่ายที่เสนอไปเป็นแบบประมาณการ แต่เมื่อเสร็จสิ้นภารกิจ จะเก็บเงินตามอัตราจริง และการเช่าเหมาลำ เหมาะสมกว่าเครื่องบินเชิงพาณิชย์ เพราะไม่ต้องต่อเครื่อง ส่วนการใช้เครื่องบินลำใหญ่เป็นเพราะพิสัยการบิน
4 ต.ค. 2559

ผู้สื่อข่าวรายงานว่า จากกรณีที่ บริษัท การบินไทย จำกัด (มหาชน) หรือ THAI ได้ให้บริการเที่ยวบินเช่าเหมาลำข้ามทวีปของสำนักเลขาธิการนายกรัฐมนตรี สู่มลรัฐฮาวาย สหรัฐอเมริกา ระหว่างวันที่ 29 กันยายน-2 ตุลาคม 2559 โดยใช้งบประมาณรวมทั้งสิ้น 20,953,800 บาทนั้น ได้เกิดการวิพากษ์วิจารณ์เกี่ยวกับอัตราคาบริการ อีกทั้งมีการมองว่าการเช่าเหมาลำอาจไม่เหมาะสม เนื่องจากจำนวนคณะเดินทางมีเพียง 38 คน ขณะที่เครื่องบินลำใหญ่นั้น บรรจุคนได้ 416 คน โดยล่าสุด THAI ออกมาชี้แจงว่าการเดินทางไปราชการเป็นหมู่คณะเช่าเหมาลำนั้นมีความเหมาะสมแล้ว และยืนยันจะมีการคิดอัตราค่าบริการตามความเป็นจริง
โดย นายจรัมพร โชติกเสถียร กรรมการผู้อำนวยการใหญ่ THAI เปิดเผยว่า ในฐานะสายการบินแห่งชาติ เป็นผู้ให้บริการการขนส่งทางอากาศหรือสายการบินในระดับพรีเมี่ยม โดยให้บริการทั้งเที่ยวบินประจำตามตารางการบิน และเที่ยวบินเช่าเหมาลำ (Charter Flight) ซึ่งเป็นธุรกิจทั่วไปของสายการบิน โดยการบินไทยมีลูกค้าทั้งภาครัฐ ภาคเอกชน รวมทั้งสายการบินต่างๆ จากทั่วโลก ซึ่งในกรณีที่สำนักเลขาธิการนายกรัฐมนตรีซื้อบริการเที่ยวบินเช่าเหมาลำของการบินไทยเดินทางไปฮอนโนลูลู มลรัฐฮาวาย สหรัฐอเมริกา เพื่อปฏิบัติภารกิจในฐานะผู้แทนรัฐบาลไทยนั้น การบินไทยได้ดำเนินการจัดเตรียมเที่ยวบินเช่าเหมาลำตามกรอบการปฏิบัติงาน ดังนี้
1. การเดินทางครั้งนี้คิดค่าใช้จ่ายระหว่างองค์กรของรัฐต่อรัฐตามราคาต้นทุนซึ่งสามารถตรวจสอบได้
2. การบินไทยมีความชำนาญให้บริการเที่ยวบินเช่าเหมาลำให้กับคณะของบุคคลสำคัญหรือคณะทัวร์ทั้งภาครัฐและภาคเอกชนที่มีกำหนดการเดินทางตามความประสงค์ สามารถทำการบินได้ทั่วโลกโดยเฉพาะจุดหมายที่ไม่มีเส้นทางบินตรงจากกรุงเทพฯ
3. การบินไทยสามารถประสานในการขออนุญาตบินผ่านน่านฟ้าประเทศต่างๆ ได้
4. การบินไทยมีมาตรฐานความปลอดภัยและการบริการที่ไม่เป็นรองใครและได้รับการยอมรับในระดับสากล
ทั้งนี้การเดินทางสู่มลรัฐฮาวาย สหรัฐอเมริกา เป็นการเดินทางที่ไม่มีเที่ยวบินตรงจากกรุงเทพฯ และต้องต่อเที่ยวบินหลายครั้ง รวมทั้งเวลาในการต่อเที่ยวบินไม่สอดคล้องกับการปฏิบัติภารกิจ จึงทำให้ผู้โดยสารมีทางเลือกน้อย อีกทั้งเป็นการเดินทางไปราชการเป็นหมู่คณะในฐานะผู้แทนรัฐบาลไทยและมีกำหนดการแน่นอนไปยังจุดหมายที่ไม่มีเที่ยวบินตรงจากกรุงเทพฯ การเดินทางด้วยเที่ยวบินเช่าเหมาลำจึงมีความเหมาะสมกว่าเที่ยวบินพาณิชย์ (Commercial Flight) อนึ่ง ค่าโดยสารเฉลี่ยต่อผู้โดยสารสำหรับเที่ยวบินเช่าเหมาลำ อาจจะสูงกว่าค่าโดยสารที่เดินทางด้วยเที่ยวบินพาณิชย์ซึ่งเป็นเรื่องปกติ
สำหรับค่าใช้จ่ายการจัดเที่ยวบินเช่าเหมาลำที่การบินไทยเสนอไปยังสำนักเลขาธิการนายกรัฐมนตรีเป็นค่าใช้จ่ายที่เป็นราคาประมาณการตามที่สำนักเลขาธิการนายกรัฐมนตรีร้องขอ และเมื่อเสร็จสิ้นภารกิจเที่ยวบินเช่าเหมาลำแล้ว การบินไทยจะเรียกเก็บค่าใช้จ่ายตามที่เกิดขึ้นจริง